I torsdagens finaleafsnit ved VM i svømning i Kazan ventede en spændende finale i damernes 50 meter rygsvømning, hvor den 18-årige aalborgenser Mie Ø. Nielsen var med til start som den tredjehurtigste svømmer fra semifinalerne. Mie Ø. Nielsen blev noteret for tiden 27,73, som resulterer i en femteplads. - Jeg havde en skidt afslutning, men det var sjovt at være med. Rigtig hyggeligt, siger Mie Ø. Nielsen til TV2 Sport. Tiden i dag bekræfter også, at Mies niveau nu er tæt på den danske og nordiske rekordtid. Om Mie Ø. Nielsens præstation udtaler sportschef i Dansk Svømmeunion, Lars Green Bach, at den er absolut godkendt. - Vi vidste, at tiderne ville komme til at ligge meget tæt. Samtidig var vi også klar over, at hvis det skulle blive til en dansk medaljepræstation, ville det kræve et løb, som var 100 procent perfekt af Mie. Så aftenens femteplads i den konkrete tid er bestemt en godkendt præstation, lyder det fra Lars Green Bach i Kazan. Guldet blev svømmet hjem af Kinas Yuanhui Fu i tiden 27,11.

Opsummering:
Nordjyske Mie Ø. Nilsen er i godt humør trods misset medalje.